
VENDIM
Nr. 635, datë 25.9.2019

PËR RREGULLAT  E ORGANIZIMIT DHE TË FUNKSIONIMIT TË AGJENCISË SHTETËRORE PËR TË DREJTAT DHE MBROJTJEN E FËMIJËS

Në mbështetje të nenit 100 të Kushtetutës, të pikës 4, të nenit 40, të ligjit nr. 18/2017, “Për të drejtat dhe mbrojtjen e fëmijës”, dhe të  ligjit nr. 90/2012, “Për organizimin dhe funksionimin e administratës shtetërore”, Këshilli i Ministrave, me propozimin e ministrit të Shëndetësisë dhe Mbrojtjes Sociale, Këshilli i Ministrave

[bookmark: _GoBack]VENDOSI:

I. DISPOZITA TË PËRGJITHSHME 
1.  Ky projektvendim ka si qëllim përcaktimin e rregullave për organizimin dhe funksionimin e Agjencisë Shtetërore për të Drejtat dhe Mbrojtjen e Fëmijës (në vijim “Agjencia”), si person juridik, publik, buxhetor, në varësi të ministrit që bashkërendon punën për çështjet e të drejtave dhe mbrojtjes së fëmijës (në vijim “ministri”), me seli në Tiranë.
2. Agjencia, për organizimin dhe funksionimin e veprimtarisë së saj, financohet nga buxheti i shtetit. Agjencia, në përmbushje të detyrave dhe të funksioneve siguron fonde nga donatorë të ndryshëm, vendas apo ndërkombëtarë. Në çdo rast, Agjencia njofton, brenda 30 (tridhjetë) ditëve, ministrin që bashkërendon punën për çështjet e të drejtave dhe mbrojtjen e fëmijës, për fondet e siguruara nga donatorët, të cilat bëhen pjesë e buxhetit të Agjencisë.
3. Misioni i Agjencisë është promovimi, monitorimi dhe mbrojtja e të drejtave të fëmijës, si dhe ngritja e një sistemi të integruar funksional të mbrojtjes së fëmijës, për parandalimin dhe përgjigjen efikase ndaj të gjitha formave të dhunës, të abuzimit, të shfrytëzimit dhe të neglizhimit të fëmijës. 
II. ORGANIZIMI DHE FUNKSIONIMI I AGJENCISË
1. Agjencia e shtrin veprimtarinë e saj në të gjithë territorin e Republikës së Shqipërisë dhe organizohet në nivel qendror.
2. Agjencia, në përputhje me funksionet dhe përgjegjësitë e saj, kryen detyrat, si më poshtë vijon:
a) Në lidhje me promovimin, monitorimin dhe mbrojtjen e të drejtave të fëmijës: 
i. organizon dhe zhvillon, në nivel lokal e kombëtar, fushata ndërgjegjësuese për promovimin dhe respektimin e të drejtave të fëmijës, nëpërmjet punonjësve të mbrojtjes së fëmijës dhe në bashkëpunim me organizatat jofitimprurëse;
ii. zhvillon projekte pilot të cilat kanë në fokus fëmijët, vetë ose në bashkëpunim me organizatat; 
iii. organizon  dhe bashkërendon kërkime shkencore;
iv. monitoron zbatimin e ligjit dhe të dokumenteve strategjike me fokus fëmijët;
v. mban sistemin e informacionit lidhur me aktorët që punojnë për fëmijët;
vi. koordinon punën me të gjitha strukturat e qeverisjes qendrore dhe vendore, për  përgatitjen e raporteve, të informacioneve dhe të statistikave lidhur me situatën e zbatimit të të drejtave të fëmijës në Shqipëri.
b) Në lidhje me ngritjen dhe funksionimin e një sistemi efikas të mbrojtjes së fëmijës:
i. organizon dhe koordinon punën me të gjithë aktorët, për ngritjen e sistemit të mbrojtjes së fëmijës; 
ii. mbështet strukturat e mbrojtjes së fëmijës në nivel lokal, nëpërmjet  koordinimit ndërsektorial e ndërshtetas, të asistencës dhe supervizimit në menaxhimin e rasteve të caktuara, të zhvillimit të aktiviteteve profesionale, të këshillimit të institucioneve dhe të profesionistëve; 
iii. administron Regjistrin Kombëtar të Fëmijëve në Nevojë për Mbrojtje dhe analizon të dhënat e nevojat për ndërhyrje;
iv. kontrollon cilësinë e shërbimit të strukturave të mbrojtjes së fëmijës, nëpërmjet monitorimit në terren, sipas një metodologjie të caktuar;
v. organizon dhe zhvillon trajnime të profesionistëve, të punonjësve të administratës dhe të sistemit të drejtësisë;
vi. vendos në dispozicion të publikut, vetë ose në bashkëpunim me organizatat jofitimprurëse, një linjë telefoni, për raportimin e rasteve të fëmijëve në nevojë për mbrojtje; 
vii. koordinon ndërhyrjet institucionale për mbrojtjen e fëmijës nga aksesi në materiale me përmbajtje të dëmshme ose të paligjshme.
c) Në lidhje me koordinimin dhe bashkërendimin e veprimeve me ministrin përgjegjës për bashkërendimin e çështjeve të të drejtave dhe mbrojtjes së fëmijës: 
i. paraqet ministrit, brenda tremujorit të parë të çdo viti, raportin vjetor të punës së vitit paraardhës;
ii. bashkëpunon me strukturat në ministri për organizimin e mbledhjeve të Këshillit Kombëtar për të Drejtat dhe Mbrojtjen e Fëmijës;
iii. paraqet ministrit propozime për ndërhyrje në politika dhe legjislacion,  bazuar në problematikat që rezultojnë gjatë zbatimit të legjislacionit në lidhje me fëmijët;
iv. paraqet ministrit propozime për hartimin e udhëzimeve metodologjike, për strukturat e mbrojtjes së fëmijës në organet e vetëqeverisjes vendore.
ç) Në lidhje me koordinimin dhe bashkërendimin e veprimeve me institucionet dhe organizatat e tjera:
i. koordinon dhe bashkërendon punën me agjencitë homologe për menaxhimin e rasteve të fëmijëve në nevojë për mbrojtje në aspektin ndërshtetas;
ii. mbledh të dhëna nga institucionet e tjera lidhur me zbatimin e të drejtave dhe mbrojtjen e fëmijës; 
iii. bashkëpunon dhe mbështet punën e organizatave jofitimprurëse në realizimin e projekteve, të programeve në fushën e të drejtave dhe mbrojtjes së fëmijës.
d) Në lidhje me kontrollin e zbatimit të ligjit dhe vendosjen e sanksioneve administrative:
i. monitoron zbatimin e ligjit dhe fillon procedurën e kryerjes së kontrollit kur dyshon ose konstaton shkelje të ligjit;
ii. vendos sanksione për shkeljen e të drejtave të fëmijës dhe  mospërmbushjen e detyrimeve  ligjore nga strukturat dhe punonjësit e përcaktuar për mbrojtjen e fëmijës, të sanksionuara sipas legjislacionit në fuqi.
3. Agjencia drejtohet nga kryetari i Agjencisë, i cili organizon dhe drejton veprimtarinë e saj dhe e përfaqëson atë në marrëdhënie me autoritetet shtetërore përgjegjëse si dhe me të tretët. Kryetari i Agjencisë përgjigjet përpara ministrit.
4. Kryetari i Agjencisë kryen detyrat, si më poshtë vijon:
a) drejton dhe mbikëqyr veprimtarinë financiare e buxhetore të institucionit, menaxhon aktivitetin e përgjithshëm lidhur me ofrimin e shërbimeve;
b) planifikon, drejton dhe koordinon funksionimin e përgjithshëm të Agjencisë; 
c) ka përgjegjësi të plotë menaxheriale për veprimtarinë e njësive brenda Agjencisë;
ç) shpërndan punën dhe siguron arritjen e rezultateve në kohë dhe me cilësi, sipas objektivave të planifikuar; 
d) ndjek dhe koordinon procesin e zbatimit të politikave për mbrojtjen e të drejtave të fëmijës, nëpërmjet sektorëve që ka në varësi;
dh) 	identifikon mundësitë për reduktim të shpenzimeve, me qëllim përmirësimin e politikave dhe të performancës së Agjencisë; 
e) bashkërendon veprimtarinë me institucionet e tjera që kanë detyrim në fushën që mbulon Agjencia, ndjek dhe raporton për detyrimet që rrjedhin nga marrëveshjet e nënshkruara ku është palë Agjencia; 
ë) bashkërendon punën me institucionet monitoruese, me qëllim që konkluzionet dhe rekomandimet e monitorimit të përfshihen në programet dhe politikat që ndjek institucioni.
5. Marrëdhëniet e punës së kryetarit të Agjencisë dhe të nëpunësve të saj rregullohen në bazë të legjislacionit për nëpunësin civil. Marrëdhëniet e punës së punonjësve administrativë rregullohen në bazë të dispozitave të Kodit të Punës.
6. Rregullorja për metodat e brendshme të punës dhe sjelljen e personelit të Agjencisë miratohet nga ministri, me propozimin e kryetarit të Agjencisë.
7. Agjencia ka stemën, logon dhe vulën e saj zyrtare. Stema përbëhet nga stema e Republikës dhe shënimet: “Republika e Shqipërisë, Ministria e Shëndetësisë dhe Mbrojtjes Sociale, Agjencia Shtetërore për të Drejtat dhe Mbrojtjen e Fëmijës”, në përputhje me përcaktimet e legjislacionit në fuqi, për mënyrën e përdorimit të stemës së Republikës së Shqipërisë.
Vula e Agjencisë ka formën dhe elementet e përcaktuara në vendimin e Këshillit të Ministrave, për rregullat e prodhimit, të administrimit, të kontrollit dhe të ruajtjes së vulave zyrtare. Vula e Agjencisë ka shënimin identifikues “Agjencia Shtetërore për të Drejtat dhe Mbrojtjen e Fëmijës”. Vula prodhohet, administrohet dhe ruhet në përputhje me legjislacionin në fuqi. Logoja e Agjencisë përmban emrin e institucionit si edhe një imazh që lidhet me misionin e Agjencisë.
III. DISPOZITA TË FUNDIT DHE KALIMTARE
1. Deri në fillimin e funksionimit të plotë të Agjencisë, sipas këtij vendimi, Agjencia Shtetërore për Mbrojtjen e Fëmijës vazhdon funksionimin e saj në përputhje me strukturën dhe organikën aktualisht në fuqi. 
2. Për nëpunësit civilë të Agjencisë Shtetërore për Mbrojtjen e të Drejtave të Fëmijës zbatohen dispozitat e legjislacionit për nëpunësit civilë në rastet e mbylljes dhe të ristrukturimit të institucionit. Për punonjësit administrativë zbatohen dispozitat e Kodit të Punës.
3. Vendimi nr. 346, datë 29.4.2011, i Këshillit të Ministrave, “Për miratimin e rregullores për organizimin dhe funksionimin e Agjencisë Shtetërore për Mbrojtjen e të Drejtave të Fëmijës”, shfuqizohet. 
4. Ngarkohen Ministria e Shëndetësisë dhe Mbrojtjes Sociale dhe Agjencia Shtetërore për të Drejtat dhe Mbrojtjen e Fëmijës për zbatimin e këtij vendimi.
Ky vendim hyn në fuqi pas botimit në Fletoren Zyrtare. 

